**Manje je više**

**(Laička kolumnica [175])**

**Književnik: poslenik riječi**

Tjedne koji odjeljuju korizmu od božićnog vremena doživljavamo kao opuštajuće *zatišje*. Posvuda se priređuju maštovite priredbe u kojima prevladava *pokladni* ugođaj. Šarolike *maske* što barem nakratko omogućuju da zaigramo neku drukčiju ulogu svjedoče o bujnosti mašte, a ona bi, da nema opominjućeg glaska *savjesti*, karnevalsku ugođajnost raskalašeno produljila unedogled.

Na trag ovoga (ne!)laičkog promišljanja dovelo me prvo ovonedjeljno misno čitanje iz Knjige Nehemijine: *Književnik Ezra stajaše na drvenu besjedištu koje su podigli za tu zgodu. Otvori knjigu naočigled svemu narodu, jer je bio poviše od svega naroda, a kad ju je otvorio, sav narod ustade* (Neh 8,4 s).

S kolumničkog besjedišta progovaram iz očišta ovodobnih *književnika* koji su za razliku od starozavjetnih predšasnika veoma rijetko i *svećenici* (**Milan Pavelić**, **Rajmund Kupareo**, **Ivan Golub**...). To su autorice i autori koje nazivamo pjesnicima, piscima i publicistima, a tu su još spisatelji, znanstvenici i novinari koji samosvojnim stilom pisanja stvaraju zanimljive, prohodne, čitke tekstove. Književnost kao umjetnost riječi raznoliko, slobodoljubivo tematizira sva životna područja. Kad ustvrdimo da i *Biblija* kao „knjiga nad knjigama“ u književnosti zauzima posebno mjesto, ne umanjujemo njezinu smjerokaznu monumentalnost ovjerovljene *Božje Riječi*.

Na dan sjećanja na žrtve *holokausta* danas duboko suosjećamo s duhovno nam nadasve srodnim Židovima. Prisjećamo se i rođendana **W. a. Mozarta**. Uz potresne akorde majstorova velebnog *Rekvijema* pridodajem stihove hrvatskog pjesnika, teoretičara književnosti i suurednika *prve* hrvatske jednosveščane Biblije **Jure Kaštelana** (1919-1990) iz antologijske *Jadikovke kamena*: *U mramorna mora, u sne i magle vratite me. / Vladari zemlje, mir i san mi dajte. / I ti, ruko koja dižeš dlijeto, ne budi me. / Ne daj mi oči koje gledaju zločin.*

Milosrdni i istinonosni Bože, nadahnjuj umjetnice i umjetnike koji ispisuju književnost da u skladu s temeljnim vrednotama širokogrudne humanosti svojim djelima kao plemeniti *poslenici riječi* bez predrasuda veličaju nepatvorenu dobrotu, ljepotu, istinu i ljubav.

Sead Ivan Muhamedagić